Boeing 727

Historiaa

727:ää alettiin alustavasti suunnitella jo vuonna 1956, mutta vasta 1960 kehitysohjelma toden teolla lähti käyntiin. United Airlines, American Airlines ja Eastern Airlines vaikuttivat 727:n syntyyn. United halusi nelimoottorisen koneen, joka olisi riittävän tehokas toimimaan korkealla sijaitsevilla kentillä, American halusi kaksimoottorisen koneen taloudellisuussyistä ja Eastern halusi kolmimoottorisen koneen, jotta sillä voitaisiin lentää merten yllä. Lopulta nämä kolme lentoyhtiötä hyväksyivät ajatuksen kolmimoottorisesta koneesta, josta tuli Boeing 727. Lisäksi 727 oli ensimmäinen Boeingin lentokone, johon asennettiin APU-turbiini (Auxiliary Power Unit), joka helpotti koneen käyttämistä.
Ensimmäinen prototyyppi lensi 1963 ja konetyyppi aloitti liikennöinnin 1964. Ensimmäinen versio oli 727-100, josta kehitettiin myös suuremman kuorman kantava versio ja rahtimuunnettu malli 727-100C. 727-100:n valmistus loppui 1973. Mallia valmistettiin 582 kappaletta.
1965 Boeing julkaisi 727-100:sta pidennetyn version 727-200:n. Malli oli 6,10 metriä pitempi, mutta muuten identtinen moottoreiltaan, enimmäislentoonlähtöpainoltaan ja polttoainesäiliöiltään. 727-200 teki ensilentonsa 1967 ja aloitti liikennöinnin vielä saman vuoden lopussa.
727-200:sta kehitettiin pidemmän kantaman versio 727-200 Advanced, joka lensi ensimmäisen kerran vuonna 1972. Tämä kehittyneempi versio säilyi tärkeimpänä mallina 727-tuotannon loppuun asti.
Viimeiseksi esitelty versio 727:sta oli rahtikone 727-200F, joka esiteltiin vuonna 1981.
727-200 -sarjaa valmistettiin yhteensä 1 249 kappaletta.

Tekniset tiedot

727:ssä on kolmen hengen miehistö; kapteeni, perämies ja lentomekaanikko. Muuten 727 edustaa avioniikaltaan perinteistä tekniikkaa analogisine mittareineen.

727-100

Siipien kärkiväli 32,92 metriä, pituus 40,59 metriä, korkeus 10,36 metriä ja siipien pinta-ala 157,9 m².
Moottoreina kolme Pratt & Whitney JT8D-7 -suihkuturbiinimoottoria työntövoimaltaan 62,3 kN/kpl.
Suurin nopeus on 1 017 km/h, suurin matkanopeus 960 km/h, taloudellisin nopeus 917 km/h. Kantama enimmäiskuormalla noin 5 000 km. Paino tyhjänä 36 560 kg, suurin lentoonlähtöpaino 72 570 kg. Lakikorkeus 11 400 m.
Yhden luokan konfiguraatiossa matkustajapaikkoja enintään 131, kahdessa luokassa 94.

727-200

Siipien kärkiväli 32,92 m, pituus 46,69 m, korkeus 10,36 m ja siipien pinta-ala 157,9 m².
Moottoreina kolme Pratt & Whitney -suihkuturbiinimoottoria, eri vaihtoehtojen työntövoimat 64,5–68,9 kN/kpl (727-200) ja 71,1–77,3 kN/kpl (727-200 Advanced).
727-200 Advanced: suurin nopeus 1 017 km/h, suurin matkanopeus 953 km/h, taloudellinen nopeus 865 km/h. Kantama enimmäiskuormalla 3 965 km, kantama enimmäispolttoainemäärällä 4 450 km. Paino tyhjänä 45 360 kg, suurin lentoonlähtöpaino 95 030 kg.
Yhden luokan konfiguraatiossa matkustajapaikkoja enintään 189, kahdessa luokassa tyypillisesti 131 paikkaa.

Lentoreitit

Konetyyppiä käytettiin tyypillisesti lyhyillä ja keskipitkillä matkoilla, joilla liikennemäärät eivät olleet suuria. Konetyypillä kolmimoottorisuuden vuoksi pystyi lentämään myös merien yllä ja korkealla sijaitseville kentille, mikä teki siitä suositun konetyypin ympäri maailmaa monenlaisilla reiteillä.

Luotettavuus

Konetyypille on sattunut onnettomuuksia 118 (6,1 % valmistetuista koneista), joissa on kuollut paljon ihmisiä. Tällä konetyypillä on lennetty yli 70 miljoonaa lentoa 40 vuoden aikana. Täten se on tilastollisesti verrattavissa venäläisvalmisteiseen Tupolev Tu-154:ään (6,6 % valmistetuista koneista).

Tuhoisimpia onnettomuuksia

All Nippon Airwaysin lento 58 30.7.1971 törmäsi pian nousun jälkeen sotilashävittäjän kanssa. Kaikki koneessa olleet 162 ihmistä saivat surmansa törmäyksessä ja sitä seuranneessa maahansyöksyssä.
Mexicanan lennolla 940 31.3.1986 nousun aikana kuumentunut vasemmanpuoleisen renkaan jarru aiheutti renkaan räjähtämisen, jolloin koneen polttoaine-, hydrauliikka- ja sähköjohdot katkesivat. Kone menetti ohjauskykynsä ja paineistuksensa, ja vuotanut polttoaine sytytti koneen tuleen. Kone törmäsi lopulta vuoreen, ja kaikki koneessa olleet 166 henkilöä kuolivat. 
Libyan Arab Airlinesin lento 1103 22.12.1992 törmäsi niin ikään sotilashävittäjään. Kaikki koneessa olleet 157 ihmistä saivat surmansa.